Document ID: 32006D0575

KOMISJONI OTSUS,
17. august 2006,
IT-toe ja teavitamismeetmete kulude rahastamise kohta loomade tervishoiu ja heaolu valdkonnas 2006. aastal
(2006/575/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta otsust 90/424/EMÜ kulutuste kohta veterinaaria valdkonnas, (1) eriti selle artikleid 17, 37 ja 37a,
ning arvestades järgmist:
(1)
Vastavalt komisjoni 30. märtsi 2004. aasta otsusele 2004/292/EÜ TRACES süsteemi kasutuselevõtmise kohta ja otsuse 92/486/EMÜ muutmise kohta (2) on selles süsteemis osalemine liikmesriikide jaoks kohustuslik alates 31. detsembrist 2004. Ette tuleks näha kulud, mis on vajalikud süsteemi ajakohastamiseks vastavalt veterinaarvaldkonna asjaomaste õigusaktide muutumisele ja süsteemi TRACES arengule eelkõige seoses riskijuhtimisega. Arvestades süsteemi TRACES kasutatavuse ja töökeskkonna stabiilsuse ning turvanõuetega seotud tehnilisi tingimusi, tuleb omandada infotehnoloogia seadmeid ja luua järelevalve- ja hooldusmeeskond, kes tegeleks ainult selle süsteemiga. Süsteemi igapäevane kasutamine eeldab ka omandatud kogemustel põhineva logistilise toe kättesaadavust. Ühenduse finantsosaluse aluseks on otsuse 90/424/EMÜ artiklid 37 ja 37a.
(2)
Nõukogu 21. detsembri 1982. aasta direktiivi 82/894/EMÜ (ühendusesisese loomahaigustest teatamise kohta) (3) põhjal komisjoni 1. märtsi 2005. aasta otsusega 2005/176/EÜ (milles sätestatakse loomahaigustest teatamise kodeeritud vorm ja koodid vastavalt nõukogu direktiivile 82/894/EMÜ) (4) loodud teatamise süsteem peab tehniliselt ajaga kaasas käima. Ühenduse finantsosaluse aluseks on otsuse 90/424/EMÜ artikkel 37.
(3)
Alustatud on vaid komisjoni 5. augusti 2005. aasta otsuses 2005/607/EÜ (IT-toe ja teavitamismeetmete kulude rahastamise kohta loomade tervishoiu ja heaolu valdkonnas 2005. aastal) (5) sätestatud navigatsioonisüsteemi spetsifikatsiooni koostamise uuringut. Seepärast tuleks uuesti näha ette rahalised vahendid uuringuks satelliitnavigatsiooni seadmete kasutamise kohta loomade tõhusamaks kaitsmiseks vastavalt nõukogu 22. detsembri 2004. aasta määrusele (EÜ) nr 1/2005, (6) mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EMÜ ning määrust (EÜ) nr 1255/97. Ühenduse finantsosaluse aluseks on otsuse 90/424/EMÜ artikkel 17.
(4)
Lisaks eeldab loomakaitsealane teabepoliitika valdkonna tehnilisest ja teaduslikust arengust teavitamist ja Euroopa Liidu kaubanduspartnerite teadlikkuse parandamist loomade heaolu küsimustes. Ühenduse finantsosaluse aluseks on otsuse 90/424/EMÜ artikkel 17.
(5)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON TEINUD JÄRGMISE OTSUSE:
Artikkel 1
TRACES
Otsuses 2004/292/EÜ osutatud süsteemi TRACES hoolduseks, ajakohastamiseks ja arendamiseks on ette nähtud järgmised summad eesmärkide kaupa:
-
500 000 eurot süsteemi kasutatavuseks ja turvalisuseks hädavajalike seadmete ja tehnilise toe jaoks,
-
450 000 eurot süsteemi kasutajate abistamiseks vajaliku logistilise toe jaoks,
-
200 000 eurot süsteemi juriidilise ja tehnilise arenguga ajakohastamiseks vajaliku hoolduse jaoks,
-
300 000 eurot riskijuhtimismooduli loomiseks vajaliku infotehnoloogilise arendustegevuse jaoks.
Artikkel 2
Loomahaigustest teatamise süsteem
Otsuses 2005/176/EÜ osutatud teatamissüsteemi hoolduseks nähakse ette 200 000 eurot.
Artikkel 3
Loomade heaolu käsitlev teavitustegevus
1. 200 000 eurot nähakse ette uuringu jaoks, mille eesmärk on arendada satelliitnavigatsiooni seadmetega seotud info- ja sidetehnoloogiat, mis võimaldaks muuta tõhusamaks loomade heaolu kontrollimise.
2. 240 000 eurot nähakse ette selleks, et komisjon edastaks tarbijatele teavet loomakaitsealaste ühenduse õigusaktide kohta.
3. 230 000 eurot nähakse ette selleks, et komisjon edastaks kaubanduspartneritele teavet loomakaitsealaste ühenduse õigusaktide arengu kohta.
Artikkel 4
Lepingute sõlmimise kord
Lepingupartnerid valitakse 2006. aasta sügisel korraldatava pakkumismenetluse alusel.
Brüssel, 17. august 2006

Labels: 20
8
6
12
15